รัฐเล็งผลเลิศมูดี้ส์เห็นข้อดี ปรับอันดับไทย
กิตติรัตน์หวังมูดี้ส์ปรับอันดับความน่าเชื่อถือของไทย แจงปรับสมดุลเศรษฐกิจลดพึ่งพาส่งออก
15 ม.ค. 2556

กิตติรัตน์หวังมูดี้ส์ปรับอันดับความน่าเชื่อถือของไทย แจงปรับสมดุลเศรษฐกิจลดพึ่งพาส่งออก
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยหลังผู้บริหารสถาบันจัดอันดับความน่าเชื่อถือ มูดี้ส์ อินเวสเตอร์ เซอร์วิส เข้าพบว่า ได้ชี้แจงสถานการณ์เศรษฐกิจและบรรยากาศการเมืองที่ดีของไทยให้มูดี้ส์ทราบ และหวังว่าความตั้งใจในการทำงานของรัฐบาลจะมีผลต่ออันดับความน่าเชื่อของไทยในอนาคต 
“มูดี้ส์คงเห็นความตั้งใจในการเดินหน้านโยบายเศรษฐกิจของประเทศและการประเมินครั้งนี้ ก็ไม่ใช่แค่เรื่องในระยะปัจจุบัน แต่เป็นการจัดอันดับความน่าเชื่อถือของไทยในอนาคตด้วย” นายกิตติรัตน์ ระบุ
นายกิตติรัตน์ กล่าวว่า รัฐบาลมีนโยบายที่มุ่งเน้นการปรับสมดุลเศรษฐกิจของประเทศ โดยลดการพึ่งพาการส่งออกที่มีอัตราที่สูง มาเป็นการสร้างกำลังซื้อและเพิ่มรายได้ให้ประชาชนและเกษตรในประเทศ เช่น การปรับเพิ่มค่าแรงขั้นต่ำ 300 บาททั่วประเทศ และโครงการรับจำนำสินค้าเกษตร พร้อมทั้งมีนโยบายลดการขาดดุลงบประมาณ 
นอกจากนี้ นายกิตติรัตน์ กล่าวว่า ได้ให้ข้อมูลกับมูดี้ส์เกี่ยวกับการเสนอร่าง พ.ร.บ.กู้เงินลงทุนโครงสร้างพื้นฐาน 2 ล้านล้านบาท ว่า เป็นโครงการลงทุนด้านโครงข่ายคมนาคมที่ยังไม่มีความพร้อม และยืนยันว่าการลงทุนโครงสร้างพื้นฐานเหล่านี้เป็นโครงการที่ต้องดำเนินการต่อเนื่อง ไม่ใช่เป็นเรื่องของรัฐบาลชุดนี้เท่านั้น 
นายกิตติรัตน์ ได้ยืนยันกับมูดี้ส์ว่า ขณะนี้ประเทศไทยมีรัฐบาลที่มาจากการเลือกตั้งและบรรยากาศทางการเมืองเปลี่ยนไปแล้ว